Sliema W. jirbħu l-konfront kontra l-ġirien Gzira U. Minn Cristian Muscat – ritratt: Domnic Borg Sliema Wanderers …2 Gzira United …………..0 Sliema Wanderers għelbu lill-ġirien Gzira United bl-iskor ta' 2-0 biż-żewġ goals jaslu fl-ewwel taqsima biex żammew it-tamiet tagħhom ħajjin li jiksbu post fil-kompetizzjoni tal-Europa League hekk kif saħħew il-ħames post tal-klassifika. Il-Wanderers ippreżentaw wirja mill-aqwa waqt li b'kuntrast għal dan il-Maroons kienu biss id-dell tal-forma li wrew s'issa matul l- istaġun. Kienu l-Wanderers li ħolqu l-ewwel periklu fil-11-il minuta meta xutt mid-distanza ta' Alex Satariano ġie salvat tajjeb mill-goalkeeper Justin Haber. Huma komplew fuq l-offensiva u tliet minuti biss wara, Danny Holla indirizza free-kick li sab lil Denilson Pereira żmarkat li kellu d-daqqa ta' ras tiegħu tiġi salvata minn Haber. B'mod gradwali, il-Wanderers bdew jiddominaw u fl-20 minuta, Juri Cisotti kellu xutt mid-distanza li ġie salvat parzjalment minn Haber, bid-difensur Gabriel Bohrer Mentz ikun pront u jtajjar il-ballun f'corner. Fid-29 minuta, Gzira wieġ­bu għall-ewwel darba permezz ta' cross-shot ta' Dexter Xuereb li ġie mdawwar f'corner mill-goalkeeper Jake Galea. Fit-38 minuta, Sliema fetħu l-iskor meta JURI CISOTTI żmarkat għall-aħħar, xeħet il-ballun fix-xibka minn pożizzjoni ideali. U fil-ħin miżjud tal-ewwel taqsima, huma rduppjaw permezz ta' cross-shot ta' ALEX SATARIANO li ħasad għal kollox lil Haber, biex irriżulta goal tal-istampi. It-tieni taqsima kienet ferm kwieta karatterizzata minn ħafna logħob f'nofs il-ground, fejn kien biss lejn l-aħħar mumenti tal-partita li ġew innotati żewġ azzjonijiet deni ta' nota … xutt ta' Michele Sansone, fil-91 minuta, u ieħor ta' Andrew Cohen biex irreċiproka għall-Gżirjani.